RO Jurnalul Oficial al Uniunii Europene L 98/14

DECIZIA DE PUNERE ÎN APLICARE A COMISIEI

din 11 aprilie 2011

privind neincluderea diclobenilului în anexa I la Directiva 91/414/CEE a Consiliului

[notificată cu numărul C(2011) 2437]

(Text cu relevanță pentru SEE)

(2011/234/UE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),

întrucât:

(1) Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de aplicare a fazelor a doua și a treia din programul de lucru menționat la articolul 8 alineatul (2) din Directiva 91/414/CEE, precum și o listă de substanțe active care trebuie evaluate în vederea eventualei lor includeri în anexa I la Directiva 91/414/CEE. Această listă includea diclobenilul.

(2) Decizia 2008/754/CE a Comisiei din 18 septembrie 2008 privind neincluderea diclobenilului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță (4) a fost adoptată în conformitate cu articolul 11f din Regulamentul (CE) nr. 1490/2002, cu articolul 12 alineatul (1) litera (a) și articolul 12 alineatul (2) litera (b) din regulamentul respectiv.

(3) Notificatorul inițial (denumit în continuare „solicitantul”) a depus o nouă cerere în temeiul articolului 6 alineatul (2) din Directiva 91/414/CEE solicitând aplicarea procedurii accelerate, astfel cum se prevede la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

(4) Cererea a fost transmisă Regatului Unit, desemnat stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificația substanței active și utilizările propuse sunt identice cu cele care au făcut obiectul Deciziei 2008/754/CE. Cererea respectivă este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

(5) Regatul Unit a evaluat datele suplimentare transmise de solicitant și a pregătit un raport suplimentar. La data de 7 octombrie 2009, raportul respectiv a fost transmis Autorității Europene pentru Siguranța Alimentară (denumită în continuare „autoritatea”) și Comisiei. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, autoritatea a prezentat Comisiei, la data de 29 iulie 2010, concluziile la care a ajuns cu privire la diclobenil (6). Proiectul de raport de evaluare, raportul suplimentar și concluzia autorității au fost reexaminate de către statele membre și Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011 sub forma raportului Comisiei de reexaminare a substanței diclobenil.

(6) Raportul suplimentar elaborat de statul membru raportor și concluzia emisă de autoritate se concentrează asupra aspectelor problematice care au condus la neincludere; în special, exista o preocupare legată de expunerea consumatorilor datorată consumului de apă potabilă și de infiltrarea în apele subterane. În raportul de reexaminare privind diclobenilul au fost identificate mai multe aspecte problematice.

(7) Solicitantul a prezentat informații suplimentare, în special cu privire la infiltrarea în apele subterane, expunerea consumatorilor datorată consumului de apă potabilă, riscurile pentru păsări și mamifere și metodele de analiză a impurităților din materialul tehnic și a produselor de origine animală.

(8) Cu toate acestea, informațiile suplimentare furnizate de solicitant nu au permis eliminarea tuturor aspectelor problematice specifice ridicate de diclobenil.

(9) În cursul evaluării acestei substanțe active, au fost identificate unele aspecte problematice. Au fost identificate șapte efecte inacceptabile asupra mediului. În special, eventuala contaminare a apelor subterane cu metabolitul foarte persistent 2,6-diclor-benzamida (BAM) se preconizează a fi foarte ridicată, cu concentrații cu mult peste 10 μg/l pentru toate scenariile concepute. Metabolitul BAM poate fi transportat pe calea aerului pe distanțe lungi. S-au identificat un risc ridicat acut pentru păsări și un risc ridicat pe termen lung pentru păsările și mamiferele care se hrănesc cu râme. Datele disponibile erau insuficiente pentru a analiza natura reziduurilor metabolitului BAM în produsele procesate.

(10) Comisia a invitat solicitantul să își prezinte observațiile privind concluzia autorității. În plus, în conformitate cu articolul 21 alineatul (1) din Regulamentul (CE) nr. 33/2008, Comisia a invitat solicitantul să formuleze observații privind proiectul de raport de reexaminare. Solicitantul și-a prezentat observațiile, acestea fiind examinate cu atenție.

(11) Cu toate acestea, în ciuda argumentelor prezentate de solicitant, aspectele problematice identificate nu au putut fi înlăturate, iar evaluările efectuate pe baza informațiilor transmise și evaluate în cursul reuniunilor experților autorității nu au demonstrat că poate fi de așteptat ca, în condițiile de utilizare propuse, produsele de protecție a plantelor care conțin diclobenil să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(12) Prin urmare, diclobenilul nu ar trebui inclus în anexa I la Directiva 91/414/CEE.

(13) Din motive de claritate, Decizia 2008/754/CE ar trebui abrogată.

(14) Prezenta decizie nu exclude transmiterea unei alte cereri pentru diclobenil, în temeiul articolului 6 alineatul (2) din Directiva 91/414/CEE și al capitolului II din Regulamentul (CE) nr. 33/2008.

(15) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Diclobenilul nu se include ca substanță activă în anexa I la Directiva 91/414/CEE.

Articolul 2

Decizia 2008/754/CE a Comisiei se abrogă.

Articolul 3

Prezenta decizie se adresează statelor membre.

Adoptată la Bruxelles, 11 aprilie 2011. Pentru Comisie John DALLI Membru al Comisiei

(1) JO L 230, 19.8.1991, p. 1.

(2) JO L 55, 29.2.2000, p. 25.

(3) JO L 224, 21.8.2002, p. 23.

(4) JO L 258, 26.9.2008, p. 70.

(5) JO L 15, 18.1.2008, p. 5.

(6) Autoritatea Europeană pentru Siguranța Alimentară, Conclusion on the peer review of the pesticide risk assessment of the active substance dichlobenil (Concluzia reexaminării inter pares a riscului utilizării ca pesticid a substanței active diclobenil). EFSA Journal 2010;8(8):1705 [68 pp.], doi:10.2903/j.efsa.2010.1705. Document disponibil la adresa de internet: www.efsa.europa.eu/efsajournal.